Magnus, Dei gracia episcopus Aboensis. Amicabili et sincera in Domino salute premissa. Circumspeccionibus vestris tenore presencium intimamus, quod Gerwinus Rodhe pie memorie, condam civis Aboensis, Revalie, ut forsan nostis, oriundus, in obitu suo superstitem reliquit heredem, filium videlicet suum, Andream nomine, jam forsan viginti annos etatis habentem, quem quidam fidedigni, videlicet Tidericus de Heyden, proconsul civitatis Aboensis, et alii, anno preterito sanum et incolumem Flandrie perhibent se vidisse. Porro cum mater dicti Gerwini dicatur nunc Revalie viam universe carnis ingressa, evidens arbitramur filium Gerwini predictum in bonis avie sue succedere ipso jure. Et quia dictus Andreas pronunc ad agendum pro se personaliter adesse non potest, justum et racioni consentaneum reputamus, ut exhibitor presencium Thorerus Pædhersson, civis Aboensis, qui vitricus dicti Andree et tutor exsistit, se de hereditate predicta et aliis ipsum concernentibus suo nomine legaliter intromittat. Quapropter circumspeccionibus vestris studiosius supplicamus, quatenus dicto Thorero in percepcione hereditatis predicte ac aliis per ipsum pro dicto Andrea, privigno suo, suo nomine nunc gerendis velitis communem justiciam exhibere. Quod in simili vel majori erga vos et vestros studebimus promereri. In Domino feliciter valeatis. Scriptum Abo profesto exaltacionis sancte crucis, nostro sub secreto. Adress: Circumspectis viris et discretis, proconsulibus et consulibus civitatis Revaliensis, amicis nostris sinceris, detur hec.